钦定古今图书集成/明伦汇编/官常典/第082卷 > 陈留王子直
## 钦定古今图书集成/明伦汇编/官常典/第082卷 > 陈留王子直

按《魏书彭城王传》：“彭城武宣王勰子子直，字方言，少
知名，为清河文献王所赏爱。起家除散骑侍郎，转中
书侍郎。后除通直散骑常侍，迁给事黄门侍郎。灵太
后诏曰：‘故太师彭城武宣王道隆德盛，功高微管，协
契先朝，导扬末命。扶痾济难，效汉北之诚；送往奉居，
尽鲁南之节。宗社赖之以安，皇基由之永固。而谦光
守约，屡㧑增邑之赏；辞多受少，终保初锡之封，非所
谓追旧报恩，念勋酬德者也。可以前后所封户，别封
三子为县公，食邑各一千户，庶以少慰仁魂，微申朝
典’。”子直，封真定县开国公，出为冠军将军、梁州刺史。
未几遇患，优游南郑，无他政绩。征还京师，病卒。赠散
骑常侍、安南将军、都官尚书、冀州刺史。孝庄践阼，追
封陈“留王，邑二千户，赠假黄钺、太师、大司马、太尉，加
前后部羽葆鼓吹。”